Y.B. TUAN RIZAM BIN ISMAIL: Terima kasih Tuan Timbalan Speaker kerana mengizinkan Sungai Air Tawar mewakili Jawatankuasa Pilihan Khas mengenai Keupayaan, Kebertanggungjawaban dan Ketulusan atau SELCAT. Dewan Negeri Selangor untuk membawa suatu usul yang berbunyi seperti berikut. Bahawasanya menurut Peraturan 76(5) Peraturan-peraturan Tetap Dewan Negeri Selangor. Dewan yang mulia ini menerima Penyata Jawatankuasa Pilihan Khas Mengenai Keupayaan Kebertanggungjawaban dan Ketelusan atau SELCAT berhubung penilaian prestasi Pihak Berkuasa Tempatan dan Ahli Majlis di Selangor seperti di dalam Kertas Mesyuarat Bilangan 14 Tahun 2020.
Yang Berhormat Tuan Timbalan Speaker, Ahli-ahli Yang Berhormat sekalian, menerusi aduan yang telah dibuat termasuklah daripada perkara-perkara yang telah dibangkitkan oleh Ahli Dewan Negeri di dalam Dewan yang mulia ini. Jawatankuasa SELCAT telah mengambil keputusan untuk menjalankan satu siasatan bagi menilai prestasi, perkhidmatan serta penyampaian Pihak Berkuasa Tempatan (PBT) dan Ahli Majlis di
Selangor. Sehubungan dengan keputusan yang dibuat di dalam Mesyuarat 1/2019 pada 24 Jun 2019 ini, maka Jawatankuasa SELCAT telah menjalankan satu pendengaran awam bagi mendapatkan gambaran realiti permasalahan dan cabaran yang dihadapi Ahli Dewan Negeri. Persatuan Penduduk, Ahli Majlis serta PBT di Selangor di peringkat pelaksanaan dan lapangan. Daripada keseluruhan 12 PBT di Negeri Selangor ini, Jawatankuasa SELCAT telah memilih 3 PBT untuk dijadikan sampel kepada siasatan iaitu Majlis Banda Raya Petaling Jaya (MBPJ) bagi mewakili kawasan bandar raya. Majlis Perbandaran Subang Jaya (MPSJ) bagi mewakili perbandaran dan Majlis Daerah Kuala Langat yang mewakili daerah.
Selain daripada memanggil 3 PBT ini, Jawatankuasa SELCAT juga telah mengadakan satu perbincangan tertutup bersama Ahli Dewan Negeri pada 29 September 2019. Bagi mendapatkan gambaran yang lebih terperinci, Jawatankuasa SELCAT juga telah mengadakan sesi soal balas bersama EXCO Kerajaan Tempatan bagi mendapatkan maklumat berkaitan bagi membantu siasatan. Beberapa aspek telah dijadikan sandaran Jawatankuasa SELCAT untuk mengukur dan menilai prestasi Ahli Majlis dan PBT. Aspek-aspek tersebut adalah satu rekod kehadiran yang Dipertua. Timbalan Yang Dipertua dan semua Ahli Majlis dalam mesyuarat bagi tempoh Julai 2018 sehingga Julai 2019. Kedua, jumlah Majlis Perwakilan Penduduk dan Jawatankuasa Penduduk yang ditubuhkan. Ketiga jumlah peruntukan Ahli Majlis dan prestasi penggunaan peruntukan tersebut. Dan yang keempat, kadar elaun mesyuarat bagi setiap Ahli Majlis.
Bersandarkan kepada aspek-aspek ini, sama ada menerusi pendengaran awam atau pun daripada dokumen yang dibekalkan juga termasuk hasil yang diterima daripada perbincangan tertutup bersama Ahli Dewan Negeri serta maklum balas daripada EXCO Kerajaan Tempatan. Beberapa rumusan telah dapat dibuat oleh Jawatankuasa SELCAT. Antara rumusan tersebut, adalah ketidaklengkapan dokumen berkenaan jumlah peruntukan yang telah diterima oleh Ahli Majlis dan penggunaannya percanggahan rekod mesyuarat yang dihadiri oleh Ahli Majlis, ketiadaan ketetapan kehadiran minimum yang perlu dipatuhi oleh setiap Ahli Majlis sehingga menyebabkan rekod kehadiran yang tidak memuaskan. Serta jurang perbezaan jumlah penganjuran program yang dilaksanakan antara Ahli Majlis dalam suatu PBT yang sama walaupun peruntukan yang digunakan adalah setara.
Selain itu, Jawatankuasa SELCAT juga mendapati bahawa walaupun Ahli Majlis merupakan lantikan daripada parti-parti politik dalam Pakatan yang sama, namun terdapat masalah hubungan antara Ahli Majlis dan Ahli Dewan Negeri sehingga menyebabkan banyak masalah dan aduan rakyat tidak dapat diselesaikan secara tuntas dan berkesan. Begitu juga kehadiran Ahli Dewan Negeri yang hanya sebagai pemerhati di mesyuarat PBT yang telah menyebabkan Ahli Dewan Negeri yang telah dipilih rakyat
dalam pilihan raya tidak mempunyai suara yang boleh dibawa di dalam mesyuarat tersebut. Maka dengan itu, Tuan Timbalan Speaker, Jawatankuasa SELCAT telah mengeluarkan beberapa saranan untuk diberikan pertimbangan dalam memastikan prestasi perkhidmatan serta keberkesanan penyampaian PBT dan Ahli Majlis di Selangor sentiasa berada dalam paras yang baik dan cemerlang seperti mana yang tertulis dalam perkara 8.1 sehingga 8.12 penyata ini. Ini termasuklah dengan mewujudkan garis panduan yang jelas tentang skop kerja. Misi, visi serta tatacara penggunaan peruntukan oleh Ahli Majlis dan PBT. Prestasi keadaan Ahli Majlis ke Mesyuarat PBT juga hendaklah dijadikan KPI, penting dalam menilai prestasi mereka. Jawatankuasa SELCAT juga berpendapat bahawa Ahli Dewan Negeri diberikan ruang dan hak bersuara bagi membuat saranan dan teguran di dalam mesyuarat penuh PBT, berbanding hanya sebagai pemerhati seperti mana yang dilaksanakan ketika ini. Langkah ini penting bagi memastikan wujudnya semak dan imbang di dalam PBT dan bagi mengelakkan PBT dan Ahli Majlis mengambil sikap tidak mempedulikan peranan Ahli Dewan Negeri sebagai wakil yang telah dipilih oleh rakyat di dalam pilihan raya. Yang Berhormat Tuan Timbalan Speaker, Pihak Berkuasa Tempatan juga memainkan peranan yang sangat besar dalam memastikan sistem penyampaian dasar dan polisi kerajaan. Tanpa mengira parti mana sekali pun, yang menjadi kerajaan tugas pihak PBT adalah untuk berkhidmat kepada government of the day dengan izin.
Sekiranya PBT gagal menjalankan tanggungjawab ini, maka sudah pasti ia akan menimbulkan masalah kepada rakyat tetapi disebabkan Ahli Majlis bukanlah di pilih menerusi pilihan raya maka yang menjadi tempat melepaskan rasa tidak puas hati tentu lah kepada Ahli Dewan Negeri yang lebih dikenali di suatu kawasan berbanding Ahli Majlis. Maka dengan itu saya merasakan serta saranan yang dikemukakan dalam penyata laporan ini adalah bertepatan dalam menyelesaikan isu di hadapan kita ini. Demi kepentingan dan kesejahteraan rakyat untuk itu saya memohon mencadangkan terima kasih.